Barbacoa

Barbacoa of Ala Blanca (Patagioenas corensis, Ingles: Bare-Eyed Pigeon, Hulandes: Naaktoogduif) ta un especie di parha den e famia di Columbidae (paloma). E nomber cientifico di e especie a wordo publica na 1784 pa e Austriaco Joseph Franz von Jacquin.

 Distribucion y habitat 
E especie ta presente na e costanan Caribense di Colombia y Venezuela, y e islanan den cercania: Aruba, Corsou y Boneiro. Tambe e ta wordo haya na e islanan Venezolano: Margarita y La Blanquilla. 

Alrededor di fin di 2012 of comienso di 2013 el a wordo introduci na e isla di Sint Maarten, caminda su populacion awor a aumenta y plama riba henter e isla.

E ta habita principalmente den un paisahe seco di mata di sumpiña y cadushi, y den mondi di acacia y mangel, por ehempel na Saliña Tierra del Sol (Aruba), Lac y Klein Bonaire (Boneiro). 

E ta wordo haya tambe den zonanan cultiva y pobla pa hende. E barbacoa tin un presencia prominente den ambiente local riba islanan ABC, y ta ser considera un paloma comun.

Riba e continente Sur America e ta presente te cu mas o menos 400 meter riba nivel di lama, aunke e ta wordo haya generalmente na elevacionnan mas abou.Baptista, L. F., P. W. Trail, H. M. Horblit, and P. F. D. Boesman (2020). Bare-eyed Pigeon (Patagioenas corensis), version 1.0. In Birds of the World (J. del Hoyo, A. Elliott, J. Sargatal, D. A. Christie, and E. de Juana, Editors). Cornell Lab of Ornithology, Ithaca, NY, USA. https://doi.org/10.2173/bow.baepig2.01 consulta 13 di september 2021

 Nomber 
Den Papiamento e especie ta conoci bou di diferente nomber popular. Nan ta segun isla:Bare-eyed Pigeon Patagioenas corensis, Dutch Caribbean Species Register
  -	Barbacoa, Ala Blanca, Warbacoa, Warakoa, Warwacowa, Warwacoha
  - Warbacoa, Paloma di Mondi, Warwacowa, Warwacoha
  - Ala Blanca, Warawacoa

 Descripcion 
E especie ta un parha di un tamaño mediano y ta midi 32 - 37 cm pa e macho y 30 - 34.5 cm pa e embra, cu un peso rond di 274 gram. E plumahe di macho y embra ta mescos. Su cabes, garganta y pechu ta ros-biña.thumb|250px|left|Barbacoa riba un mata. E wowo ta color oraño-bruin y rondona pa cuero sunu, un renchi blauw smal y un area pafo mas hancho di color cora-bruin, loke ta dune un aparencia yen di expresion y impresion cu e ta alerta.Palomanan ta un di e heroe hopi biaha ignora di Aruba su naturalesa, Bon Dia Aruba (20 di februari 2026) E parti ariba di lomba y nek ta mustra un patronchi di scama di color brons-preto y maron cla. E parti abou di lomba ta gris blauw cla. E area di ventilacion ta blanco. E ala dobla ta mustra un mancha blanco hancho, cu ta bira specialmente visibel ora e ta bulando. 
E especie hubenil ta un version mas cla y menos contrasta cu e adulto.

 Alimentacion y comportacion 
E barbacoa ta come principalmente simia, fruta y grano. E ta busca cuminda den mata y palo, pero tambe por come riba tera. Den algun zona, e ta adapta bon na ambientenan modifica pa hende y ta wordo mira mas y mas cerca di cas y hardin, anochi y mainta.Birds in the garden (9): the Bare-eyed pigeon, Birdwatching Curaçao (14 di juli 2021) E minimo estorbo ta pon'e bula bay.

Su canto ta consisti di un serie ritmico di notanan abou, hopi biaha describi como: “woh… woh-hu-whOAh…”. E tono aki ta diferente for di otro especienan di paloma riba e islanan ABC.

 Conservacion 
Segun e Lista Cora di IUCN, e especie ta clasifica como Least Concern (LC), indicando cu e no ta wordo considera menasa actualmente y cu su populacion ta generalmente stabil den su area.

 Link externo 
 Patagioenas corensis - sharing wildlife sounds from around the world, xeno-canto.org

Kategoria:Paranan
Kategoria:Karibe Hulandes